**Anxietate**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Te uit cu lux de amănunte”

- Ne ţine vremea-n frâiele distanţei

Şi ninge molcom, de sfârşit de veac,

În ochii umezi stelele speranţei

S-au stins târziu. Am încercat să fac

Mai mult decât să schimb polaritatea

Unui destin incert, dar n-am putut

De dragul tău să-nchid eternitatea

În pumnii mici şi ultimul minut

Abia mi-l amintesc... Mai port pe frunte

Sărutul cald al bunului rămas,

Mă uiţi, te uit cu lux de amănunte,

Când iarna-şi culcă tâmpla peste ceas.

- Mă strânge-n gheare iarna ca o fiară,

Ninge pe dealuri, plouă în oraș,

Şi ne despart, pentru a mia oară,

Zăpezile din Munţii Făgăraș.

Nu pot să-nving distanţa și mă doare

Să rătăcesc prin amintiri de ieri,

Când îți juram iubire la picioare

În pragul primei noastre primăveri,

Dar vor veni și zile însorite,

Dezgheţul verde-al unui vis plăpând

Când, tandră,-ai să mă strigi, din nou, iubite,

Şi-o să mă-ntorc. Nu te-am uitat nicicând.

Liliana Trif Ioan Grigoraș